Afval - Wikipedia

# Afval

### vanuit Wikipedia, die vrye ensiklopedie.

Onder afval word deesdae veral 'n tradisionele Afrikaanse gereg verstaan wat uit die kop, pootjies en die pens van 'n skaap, bees, vark of bok bestaan. Skaapafval is die gewildste een van die twee.

## [wysig] Soorte afval

Vroeër was afval 'n baie breër begrip: toe die meeste boere self hul vee geslag het was dit gebruikliker om die slagoorblyfsels vir geregte aan te wend, soos beestong, skaaptongetjies, bees- en skaapderms, harslag (gemaalde of in klein stukkies gesnyde longe, hart en lewer; soms ook milt of niertjies), 'peertjies' ('n hoefdier se testikels), beessnoet, skaapharsings, die netvet, soetvleis (sweserik), beesstert en dies meer.

Wanneer skaapafval met die kop berei word, kap 'n mens eers die kop oop en sit die harsings in die kleinpensie (ritikulum, ook harsingpensie, heuningkoekpens of ruitjiespens genoem) sodat jy dit met die kop, pens en pootjies in die afvalpot kan laat prut. Die onderkaak word afgesny en weggegooi (die tong kan 'n mens darem eet). Sommige mense beskou die oë as 'n lekkerny.

Party mense verkies hul afval met uie, aartappels en naeltjies. Party mense voeg borrie, kerrie, kortgekookte uie, wonderpeperkorrels, lourier, suiker en sout by. Dit maak 'n pot kerrieafval.

## [wysig] Bereiding

Teneinde die pens sag te kry en die misgeur te laat verdwyn, kook 'n mens hom eers 'n halfuur in 'n aparte pot kookwater (hierdie proses word afwater genoem), waarna jy hom met die res van die afval laat prut. Skaapafval neem omtrent 3 tot 4 ure se prut om gaar te wees; beesafval neem 10 tot 12 ure. Die vleis is dan murgsag en dit val van die bene af.

As die vleis so sag is word die kop, pote en pens uit die pot gehaal, die vleis word in klein stukkies gesny (die kopvleis word afgesny en dit word ook in klein stukkies gesny), waarna die vleis terug in die pot gesit word. Dan word die speserye en uie aan die afval toegevoeg en word dit 'n halfuur gekook, terwyl 'n mens dit goed roer om te verhoed dat dit verbrand.

Afval lyk na 'n dik, klewerige, ryk sop. Dit behoort goed lymerig te wees, aangesien die binnegoed van die onderste lit baie lymstof -- kollageen -- bevat. As die afval heeltemal afgekoel is, is dit so dik soos poeding. Beendere en veral die binnegoed van die kloutjies bevat behalwe lymstof immers ook jellie.

Dit is baie belangrik dat die afval goed skoongeskraap is voordat dit gekook word. Die pootjies se harde naeldeel van die kloutjies moet afgehaal word, die kop en pootjies se hare moet met koeksoda of kalkwater afgeskraap word. Die pootjies moet tot by die eerste lit tussen die kloutjies ingesny word om die kliertjies te verwyder.

Veral pens kan die afval 'n alte wilde smaak gee indien dit nie goed skoongemaak is nie. Dit kan ook gebeur indien 'n good skoongemaakte pens meteens met die res van die afval aan die prut raak. Sommige mense hou van hierdie smaak.

Deesdae word afval in die supermarkte en by slagters -- verbruikersvriendelik -- skoon en wit (dit word dan ook die 'vaalafval' genoem) afgelewer of verkoop.

## [wysig] Sult

Van die varkkop (hoofkaas) en van die varkpote of beespote word ook sult berei. Hierby word die vleis met met lourier, naeltjies, sout en peper gekook, dan word dit gemaal (sonder die lourierblare) en by die dik, lymerige sous teruggesit. Dan stol dit in 'n bakkie in die yskas. Soms is die sult te dik; in dié geval word die sult weer opgewarm en word daar water bygevoeg.

## [wysig] Bronne

Dine van Zyl, Afval en Afvalligheidjies. Saayman en Weber; Kaapstad, 1983

Ontsluit van "http://af.wikipedia.org../../../a/f/v/Afval.html"

Kategorie: Kookkuns

##### Views

- Artikel
- Bespreking
- Huidige wysiging

##### Soek

##### Ander tale

- Deutsch
- English
- Français
- Bahasa Indonesia
- 日本語
- Polski
- Português
- 中文